‘แบงก์แลนด์’ตีปีกทำธุรกิจครบวงจร
แบงก์แลนด์ยกระดับเป็นธนาคารพาณิชย์เต็มรูปแบบ เร่งขยายสาขา ต่างจังหวัด
20 ธ.ค. 2554

แบงก์แลนด์ยกระดับเป็นธนาคารพาณิชย์เต็มรูปแบบ เร่งขยายสาขา ต่างจังหวัด
นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ เปิดเผยว่า ธนาคารได้รับใบอนุญาตจากกระทรวงการคลัง ให้ยกฐานะจากธนาคารพาณิชย์เพื่อรายย่อย ขึ้นเป็นธนาคารพาณิชย์เต็มรูปแบบ โดยใช้ชื่อว่าธนาคารแลนด์ แอนด์ เฮ้าส์ เมื่อวันที่ 19 ธ.ค. 2554 สะท้อนถึงความพร้อมในการให้บริการทางการเงินและความแข็งแกร่ง
ทั้งนี้ วันที่ 19 ธ.ค. ธนาคารมีอายุครบรอบ 6 ปีของการก่อตั้ง โดยที่ผ่านมาธนาคารมีผลการดำเนินงานที่เติบโตอย่างต่อเนื่องแบบก้าวกระโดด สำหรับการขยายสาขาในปี 2554 ธนาคารมีสาขาทั้งสิ้น 43 สาขา และจะขยายสาขาให้ครบ 60 สาขา ในปีหน้า เพื่อเพิ่มความสะดวกคล่องตัว ในการให้บริการทางการเงินครบวงจรทั้งในกรุงเทพมหานคร (กทม.) และต่างจังหวัด เพื่อประโยชน์ของลูกค้า
นางศศิธร กล่าวว่า ถึงตอนนี้ธนาคารพร้อมจะให้บริการธุรกรรมทางการเงินเต็มรูปแบบและถือเป็นความสำเร็จอีกระดับหนึ่งของธนาคาร